Puki Ruts, Kehtna poiss, mõned aastad varem Rapla Keskkoolis laineid löönud Arnold Puki vend.  No kui Ruts tuli, jäid poistel suud lahti: akordion (mida ta ka hästi mängis), fotoaparaart (mida ta usinalt kasutas), mootorratas (mille käekõrval lükkamisega ta tegi ära suure töö), jahipüss (mis oli arvutute jahiseikluste peategelane).  Peale selle käis ta hästi riides, oli väga viisakas.  Õppimata jätmise oskas ta nii veenvalt ära põhjendada, et kõik, kaasaarvatud õpetajad, teda uskuma jäid, temast aru said ja talle isegi kaasa tundsid. Tundus, et mida aasta edasi, seda enam hakkas kool jahti segama või vastupidi. Lõpupildilt otsisin Rutsi asjatult. Miks teda seal ei olnud? Oli ta haige? Või oli tal ehk järeleksam? Vahest oli ta kaamera taga? Igal juhul Tartusse ta ju läks. Aga seal puudus tal tugi, mis tal oli Rapla Keskkoolis Endli  ja Pauli ja ka teiste näol.